**Predstavljen natjecateljski program 15. ZagrebDoxa**

**Zagreb, 12. veljače 2019.** – Na 15. izdanju Međunarodnog festivala dokumentarnog filma ZagrebDox, koje će se održati u kinu Kaptol Boutique Cinema od **nedjelje, 24. veljače do nedjelje, 3. ožujka**, gledatelje očekuju 104 dokumentarna filma raspoređena u 16 programa, niz atraktivnih službenih i posebnih filmskih programa, predavanja, razgovori s autorima i koncerti. Selektori su za ovogodišnje izdanje pogledali otprilike 1.700 filmova, a u natjecateljski program ZagrebDoxa uvrstili su 37 filmova: 19 u međunarodnu i 18 u regionalnu konkurenciju. Natjecateljski program 15. ZagrebDoxa i posebnosti ovogodišnjeg, polujubilarnog festivalskog izdanja, na konferenciji za medije predstavili su direktor ZagrebDoxa **Nenad Puhovski**, producentica **Lucija Parać** i **Ivan Benc**, direktor Odjela za marketing TV usluga i sadržaja Hrvatskog Telekoma, generalnog sponzora festivala.

"Evo nas na petnaestom, polujubilarnom izdanju ZagrebDoxa u kinu Kaptol Boutique Cinema. U ovih petnaest godina prikazali smo više od 2 tisuće dokumentaraca, koje je pogledalo više od 190 tisuća gledatelja. To otprilike znači da smo pregledali 15 tisuća filmova kako bismo publici predstavili najbolje, najvažnije i najzanimljivije iz svjetske dokumentarne produkcije. Činjenica da smo još uvijek tu znači da su se naši radni sati isplatili i da su gledatelji prepoznali trud i kvalitetu koji stoje iza imena ZagrebDox. To ćemo ove godine proslaviti još jednim sjajnim festivalom." Izjavio je **Nenad Puhovski***.*

U **međunarodnu konkurenciju**15. ZagrebDoxa uvršteno je 19 dokumentaraca, a zanimljivo je da gotovo polovicu naslova potpisuju autori do 35 godina, što najavljuje **trend smjene generacija na svjetskoj dokumentarističkoj sceni.** Dva filma mladih autora ujedno su i kandidati za ovogodišnju nagradu Oscar: ***U procijepu*** (*Minding the Gap*) redatelja **Bing Liua**, atmosferični doku-hit sa Sundancea o američkim skejterima na pragu zrelosti koji je dosad osvojio gotovo 50 svjetskih nagrada, i britanski kratkometražni dokumentarac ***Crna ovca*** (*Black Sheep*)redatelja **Eda Perkinsa** koji postavlja teška i aktualna pitanja o rasi i identitetu. Generaciji rođenoj krajem osamdesetih pripada i **Alexandria Bombach**, dobitnica nagrade za režiju na Sundanceu 2018. godine, redateljica potresnog i važnog dokumentarca ***Na njezinim plećima***(*On Her Shoulders*) o Nadiji Murad, aktivistici za prava Jazida*.*

U međunarodnoj konkurenciji ZagrebDoxa gledamo niz filmova **nagrađenih na prestižnim svjetskim festivalima**, od Venecije i IDFA-e do Sundancea i Cannesa. ***Još se snima***(*Still Recording*) **Ghiatha Ayouba i Saeeda Al Batala**, ovjenčan s čak sedam nagrada na venecijanskom Tjednu kritike, moćna je i potresna posveta dokumentaristima i umjetnicima koji su odlučili svjedočiti užasima u Siriji. Kontemplativni dokumentarac o jednom nesvakidašnjem međugeneracijskom prijateljstvu, ***Summa***u režiji **Andreija Kutsile**, nagrađen je priznanjem za najbolji srednjometražni dokumentarac na IDFA-i. S IDFA-inom nagradom za najbolji nizozemski dokumentarni film na ZagrebDox stiže “***Nešto se ipak polako mijenja”*** (“*Now Something is Slowly Changing”*)*.*Film istražuje različite suvremene oblike osobnog razvoja, od treninga za bolje upravljanje s konjima do masiranja svinja i prezentacije o sreći za osnovnoškolce.

Uz već spomenute naslove, za Oscara je nominiran i dokumentarac o afroameričkoj zajednici u Alabami ***Okrug Hale jutros, večeras*** (*Hale County This Morning, This Evening*) **RaMella Rossa***,* nagrađen i na festivalima Full Frame i Sundance. S nagradama Tribece i festivala Visions du Réel u Zagreb stiže australsko-njemački ***Otok gladnih duhova***(*Island of the Hungry Ghosts*)redateljice **Gabrielle Brady** kojivodi gledatelje u strogo čuvani prihvatni centar za ilegalne imigrante na Božićnom otoku usred Indijskog oceana. Francuski ***Četiri vjetra*** (*To the Four Winds*) redatelja **Michela Toesce** o farmeru koji pruža utočište izbjeglicama na svojoj farmi na granici između Italije i Francuske osvojio je posebno priznanje Golden Eye u Cannesu.

Dva filma u konkurenciji nastala su **prema poznatim pričama s novinskih naslovnica**. Američki ***Tri identična stranca***redatelja **Tima Wardlea** priča je o jednojajčanim blizancima koji su bili razdvojeni nakon rođenja, a slučajno su se sreli u dobi od 19 godina. ***Splav***(*The Raft*)u režiji**Marcusa Lindeena**,nagrađen na CPH:DOX-u, na zanimljiv način rekonstruira jedan od najpoznatijih socioloških eksperimenata 70-ih za koji se petoro muškaraca i šest žena otisnulo preko Atlantskog oceana na splavi. U međunarodnu konkurenciju ZagrebDoxa stižu i dvije **zanimljive obiteljske priče** koje također potpisuju mlade autorice. **Cille Hannibal**,redateljica danskog filma ***Te noći smo pali*** (*The Night We Fell)*, dirljivog osobnog dokumentarca o žalovanju i gubitku voljene osobe kojim se otvara ovogodišnji ZagrebDox,i **Anna Kryvenko**, koja u filmu ***Moj neznani vojnik***(*My Unknown Solider*) preispituje sudbinu svoga praujaka koji je 1968. godine ušao u Prag kao okupator, o čemu se u njezinoj obitelji desetljećima šuti.

U međunarodnu konkurenciju uvršteni su još češko-nizozemski ***Bruce Lee i razbojnik***(*Bruce Lee and the Outlaw*)u režiji **Joosta Vandebruga**, pričaiz podzemlja Bukurešta koja se bavi sudbinom jednog dječaka beskućnika, poljski ***Simfonija tvornice Ursus*** redateljice **Jaśmine Wójcik**, koji oživljava sjećanja radnika nekad najvećeg europskog proizvođača poljoprivredne opreme, i vizualno impresivan kineski dokumentarac nagrađen u Busanu ***Na planini***(*Up the Mountain*)**Yang Zhanga**okineskom umjetniku koji je svojim podukama iz slikarstva trajno transformirao jednu seosku planinsku zajednicu.

Za Veliki pečat u međunarodnoj konkurenciji natječu se i tri sjajne dokumentarne minijature: iransko-britanski ***Zgriješila sam s užitkom*** (*I Have Sinned a Rapturous Sin*) redateljice **Maryam Tafakory** o ženskoj senzualnosti u islamskoj kulturi, estonsko-peruanski ***Sretan život***(*A Life of Pleasure*) **Marte Pulk** koji se bavi temom nasilja u vezi iz perspektive nekoliko prostitutki i švicarski ***All Inclusive*** **Corine Schwingruber Ilić** o masovnom kruzing-turizmu koji je nagrađen Zlatnom golubicom na DOK Leipzigu.

Natjecateljski blok **regionalne konkurencije** uključuje 18 dokumentarnih filmova među kojima su i novi dokumentarac Gorana Devića, trostruki laureat DOK Leipziga i niz naslova prikazanih na prestižnim festivalima poput IDFA-e, Berlinalea, Sundancea, Visions du Réela, Locarna i Hot Docsa.

Novi film **Gorana Devića *U ime Republike Hrvatske*** prati Marka Franciškovića u pokušaju predstavljanja radikalnog političkog programa i pravosudno-psihijatrijskoj reperkusiji koja je uslijedila nakon tog političkog aktivizma. S IDFA-e stiže ***Mađarska 2018.***(*Hungary 2018*) **Eszter Hajdú**, važan i simptomatičan film za trenutačnu europsku i regionalnu političku situaciju koji nas vodi iza kulisa demokracije politički devastirane Mađarske, a bavi se porastom nacionalizama i desničarskog ekstremizma u Europi. ***Lake lekcije***(*Easy Lessons*) redateljice **Dorrotye Zurbó**još je jedan mađarski naslov iz regionalne konkurencije. Film je prikazan na Locarnu, a prati sedamnaestogodišnju Kaifu, odbjeglu iz rodne Somalije kako bi izbjegla prisilni brak, dok se pokušava integrirati u mađarsko društvo. Trostruki laureat DOK Leipziga ***Sanjala sam***(*I Had a Dream)*u režiji **Claudije Tosi** film je o dvije talijanske političarke i njihovu suočavanju s talijanskim političkim ambijentom u kojem žene nisu dobrodošle. Njih dvije pritom svjedoče promjenama koje donedavno nisu mogle ni naslutiti: smrti politike i uzletu populizma. Iz Italije u regionalnu konkurenciju dolaze i ***Pospane priče***(*Stories of the Half-Light*) redatelja **Luce Magija**, koji je nagrađen na Visions du Réelu, i ***Una Primavera*** (red. **Valentina Primavera**), koji je premijeru imao na DOK Leipzigu.

Prikazana na Hot Docsu i nagrađena posebnim priznanjem na Visions du Réelu, alpinistička priča srpskog redatelja **Mladena Kovačevića** ***4 godine u 10 minuta*** uvrštena je i u regionalnu konkurenciju ZagrebDoxa. Taj intimni prikaz jednog nesvakidašnjeg putovanja i avanture prvog srpskog alpinista koji se popeo na Mount Everest načinjen je od slučajno pronađenog amaterskog videomaterijala i tekstova iz dnevnika protagonista koji su otkriveni nakon 17 godina. Još jedan film, rumunjski ***Boksač zvan Marelica***(*Caisă*) **Alexandrua Mavrodineanua**, dotiče se sporta. To je priča o upornosti, otpornosti i opstanku u surovom okruženju unutar i izvan sportske dvorane. U programu gledamo i koprodukciju Srbije i Švicarske ***Taurunum Boy*** u režiji **Jelene Maksimović** i **Dušana Grubina** o "opasnim" dečkima iz Zemuna, njihovim zabavnim danima, jednostavnim snovima i neuzvraćenim ljubavima i belgijsko-crnogorski dokumentarac ***Separation, Vivid Dreams*** redateljice **Bojane Radulović** koji je prikazan na IDFA-i i DOK Leipzigu.

U konkurenciji su i dva slovenska dokumentarca: ***Temelji***, u kojem redatelj **Peter Cerovšek** prati izgradnju luksuznog hotela kroz prozor svoje kuhinje, bilježeći usput djeliće raspada svoje veze koji se nehotice potkradaju u snimljeni materijal, i ***Koliko se voliš?***redateljice **Nine Blažin** o beskućnici Viktoriji koja planira novi život.

Nakon prikazivanja u službenim programima Međunarodnog filmskog festivala u Berlinu u regionalnoj konkurenciji ZagrebDoxa gledamo kosovski dokumentarac ***U sredini***(*In Between*) **Samira Karahode** i kanadsko-bosanske ***Kamene govornike***(*The Stone Speakers*) **Igora Drljače** koji su premijeru imali na festivalu u Torontu. ***Veerin čarobni život*** (*The Magic Life Of V*) u režiji **Tonislava Hristova** također stiže s Berlinalea, a prikazan je i na Sundanceu.

Uz Devićev dokumentarac, za Veliki pečat u regionalnoj konkurenciji natjecat će se još tri hrvatska naslova. Redateljice **Marija Ratković Vidaković** i **Dinka Radonić** potpisuju hrvatsko-švedsku koprodukciju ***IKEA for YU*** koja je prikazana na DOK Leipzigu. To je film o obitelji suredateljice Marije, koja i danas njeguje jugoslavenske ideale, i priča o odrastanju, odvajanju od roditelja i prihvaćanju vlastita sustava vrijednosti. ***Na kraju tame* Ranka Paukovića**u fokus stavlja Sakibu, jednu od posljednjih radnica iz rudnika Breza, i istražuje što znači biti rudar na kraju ere fosilnih goriva, ali i što znači biti žena u suvremenoj Bosni i Hercegovini. ***Susjedi* Tomislava Žaje** prate ljude s psihičkim poteškoćama koji napuštaju instituciju nakon desetljeća provedenih u izolaciji i pokušavaju obnoviti svoje raspadnute živote.

ZagrebDox, kao i dosad, uz natjecateljski program donosi i niz popularnih **službenih programa**: **Biografski dox, Glazbeni globus, Happy Dox, Kontroverzni dox, Majstore doxa, Stanje stvari, Teen Dox, ADU Dox i Factumentarce**.  Atraktivni su i **posebni programi**. **Slow Dox**, nazvan prema istoimenu filmskom podžanru, gledateljima nudi posebnu vrstu doživljaja u filmovima koje odlikuju dugi kadrovi, minimalizam, opservacija i malo ili gotovo ništa radnje. Program, između ostalog, uključuje i eksperimentalni film sastavljen od namještenih snovitih slika ***Njezina kuća obuzeta snom*** u režiji jednog od istaknutijih predstavnika pokreta *slow doxa* Scotta Barleyja. U programu **Poznati o poznatima** gledamo dokumentarce o slavnim osobama koje su režirali jednako slavni redatelji, između ostalih ***Papa Franjo, čovjek od riječi***u režiji Wima Wendersa, dok program **Ljubav i moda** donosi tri dokumentarca o modnim ikonama našega vremena. **Retrospektiva** je posvećena **Sergeju Loznici**, jednom od najistaknutijih europskih dokumentarista današnjice i žestokom kritičaru ruske politike, dok će u sklopu **Autorske večeri** biti prikazan izbor filmova našeg nagrađivanog redatelja **Nebojše Slijepčevića**.

Na ovogodišnjem izdanju edukacijskog programa **ZagrebDox Pro** predstavit će se 12 dokumentarnih projekata u različitim fazama razvoja i produkcije iz 12 zemalja. Uz jednodnevni *pitching forum*, središnje zbivanje programa ZagrebDox Pro koje je otvoreno za javnost, održat će se i dva majstorska predavanja s cijenjenim autorima i redateljima, Želimirom Žilnikom i Sergejem Loznicom, i studija slučaja poznate filmske publicistice Mirjam Wiekenkamp (NOISE Film PR) pod nazivom *Treba li vašem filmu PR?.*

"Za naše posjetitelje ponovno ćemo u dnevnim terminima besplatno prikazivati sve filmove iz međunarodne i regionalne konkurencije. Već tradicionalno, nakon zatvaranja festivala i dodjele festivalskih nagrada najboljim filmovima po izboru žirija u nedjelju, 3. ožujka u programu **The Best of Fest** moći se pogledati svi nagrađeni filmovi ovogodišnjeg ZagrebDoxa i dodatne projekcije najtraženijih filmova festivala. Također, u slavljeničkom raspoloženju, ove godine posebno se veselimo glazbenim večerima u WOW baru, gdje će se svake večeri od utorka do petka održavati glazbeni program tematski vezan uz neki od filmova iz programa. Rođendanski Dox Party održat će se u subotu, 2. ožujka u Vinyl Baru u Bogovićevoj od 21 sat." Dodala je **Lucija Parać**.

"Kad 15 godina radite festival filmskog žanra koji se bavi stvarnim događajima i koji se ne oslanja na glumačke zvijezde, tada zaista trebate biti stručnjak. Gospodin Nenad Puhovski i njegov tim istinski su stručnjaci pa koristim priliku da im čestitam na ovom jubileju. Osim što je ZagrebDox važan događaj za hrvatsku kinematografiju i kulturu općenito, a možemo reći i za ovaj dio Europe, važan je i Hrvatskom Telekomu. Hrvatski Telekom je uz ZagrebDox već 14. godinu zaredom! Zahvaljujući međusobnom razumijevanju i dobroj suradnji s festivalom, Hrvatski Telekom korisnicima može ponuditi ekskluzivne sadržaje u njihovu domu. Takva suradnja našim korisnicima donosi zanimljive i atraktivne dokumentarce s festivala koje putem platforme MAXtv mogu pogledati bilo kada i bilo gdje – na televiziji, računalu, tabletu ili *smartphoneu*. Takva suradnja ujedno doprinosi stvaranju *premium* sadržaja, što čini MAXtv drugačijim u odnosu na konkurenciju. Cijelom timu želim uspješan i dosad najposjećeniji festivalski tjedan, a ljubitelje dokumentaraca pozivam da nam se pridruže i uživaju u vrhunskoj ponudi filmova na festivalu za koje vjerujem da će zadovoljiti svačiji ukus. Pogledajte i one koji će biti dostupni u videoteci MAXtv-a jer sigurno nećete stići pogledati baš sve na ZagrebDoxu." Izjavio je **Ivan Benc**, direktor Odjela za marketing TV usluga i sadržaja u Hrvatskom Telekomu.

**Prodaja ulaznica** počinje 15. veljače na blagajnama kina Kaptol Boutique Cinema, na tiketomatima u predvorju kina, *online* na [kaptolcinema.hr](http://kaptolcinema.hr/) i putem mobilne aplikacije iCineStar. Na sva glazbena događanja u WOW Baru i na Dox Party u subotu – ulaz je slobodan.

ZagrebDox se održava uz potporu **Grada Zagreba** i **Hrvatskog audiovizualnog centra**, a ZagrebDox Pro uz potporu programa ***Kreativna Europa – Potprograma MEDIA****.* Generalni sponzor festivala je **Hrvatski Telekom**.

**Kontakti za medije**

**Ured za odnose s javnošću ZagrebDoxa**
Petra Hofbauer, petra@zagrebdox.net, M. 091 517 4220
Ana Mikin, ana@zagrebdox.net, M. 095 1984 720

**Press ured ZagrebDoxa**
Iris Mošnja, iris@zagrebdox.net, M. 098 9309 609